ఆర్‌కామ్‌- సిస్టెమా విలీనానికి సై!
- అనుమతులు మంజూరు చేసిన టెలికాం శాఖ
న్యూఢిల్లీ: దేశీయ టెలికాం రంగంలో మరో రెండు సంస్థల విలీనానికి సర్కారు సమ్మతి తెలిపింది. సిస్టెమా శామ్‌ టెలీసర్వీసెస్‌ (ఎస్‌ఎస్‌టీఎల్‌) వైర్‌లెస్‌ వ్యాపారాన్ని రిలయన్స్‌ కమ్యూనికేషన్స్‌లో (ఆర్‌కామ్‌) విలీనం చేసేందుకు గాను టెలికాం శాఖ (డీవోటీ) సమ్మతి తెలిపింది. ఈ నెల 20న డీవోటీ నుంచి అనుమతులు లభించినట్టుగా సోమవారం ఆర్‌కామ్‌ వెల్లడించింది. దీంతో దేశంలో టెలికాం సర్వీసులు అందిస్తున్న సంస్థల సంఖ్య 10కి దిగిరానుంది. ఈ విలీనంతో ఎస్‌ఎస్‌టీఎల్‌ వైర్‌లెస్‌ వ్యాపారానికి సంబంధించిన ఆస్తులన్నీ ఆర్‌కామ్‌ చేతుల్లోకి రానున్నాయి.
కొనసాగనున్న ఎంటీఎస్‌ బ్రాండ్‌..
విలీన ఒప్పందంలో భాగంగా ఎస్‌ఎస్‌టీఎల్‌ సంస్థ ఎంటీఎస్‌ బ్రాండ్‌తో తన సేవలను కొనసాగించనుంది. విలీనం తరువాత ఆర్‌కామ్‌లో ఎస్‌ఎస్‌టీఎల్‌కు 10 శాతం మేర వాటా లభించనుంది. తాజా విలీనంతో ఆర్‌కామ్‌కు కొత్తగా 20 లక్షల మంది ఎంటీఎస్‌ వినియోగదారులతో పాటు సాలీనా రూ.700 కోట్ల ఆదాయం లభించనుంది. దీనికి తోడు ఎస్‌ఎస్‌టీఎల్‌కు చెందిన విలువైన స్పెక్ట్రమ్‌ కూడా ఆర్‌కామ్‌ పరం కానుంది. దీంతో ఆర్‌కామ్‌ దేశ వ్యాప్తంగా అదనపు ఖర్చు లేకుండానే 4జీ, ఎల్‌టీఈ సేవలను విస్తరించేందుకు వీలు పడనుంది. విలీనంలో భాగంగా ఎస్‌ఎస్‌టీఎల్‌ సంస్థ ఆర్‌కామ్‌ స్పెక్ట్రమ్‌ను పుష్కర కాలం పాటు వాడుకొంటూ ఢిల్లీ, గుజరాత్‌, తమిళనాడు, కర్ణాటక, కేరళ, కోల్‌కతా, తూర్పు ఉత్తర ప్రదేశ్‌, పశ్చిమ బెంగాల్‌లలో తన సేవలను విస్తరించేందుకు వీలు పడనుంది. ఎస్‌ఎస్‌టీఎల్‌ నుంచి తీసుకున్న స్పెక్ట్రమ్‌కు గాను ఆర్‌కామ్‌ రానున్న ఎనిమిదేండ్ల పాటు రూ.390 కోట్ల సొమ్మును డీవోటీకి చెల్లించనుంది.
మీ స్నేహితులకు రికమెండ్ చెయ్యండి